Michele Ballarin , stjórnarformaður USAerospace Associates LLC , hefur fest kaup á eignum þrotabús WOW air . Stefnt er að því að WOW air hefji flug í október . Ballarin greindi frá því á blaðamannafundi fyrr í dag að Félagið verði með bandarísk flugrekstrarleyfi og skrifstofur beggja vegna Atlantshafsins . Ísland verði aðalstarfsstöðin í Evrópu en aðalstarfsstöðin í Norður-Ameríku verði í Washington . Verið sé að skoða hvaða áfangastaða eigi að fljúga . Það verði svipaðir staðir og áður , en fyrsta flugið sé áformað á milli Dulles-flugvallar í Washington og Keflavíkurflugvallar . Ballarin segist stefna á farþegaflutninga en einnig vöruflutninga , að því er fram kemur á heimasíðu RÚV . Hún segist sjá tækifæri í flutningi á fiski frá Íslandi til Bandaríkjanna . Byrjað verði með tvær flugvélar , fjölgað fljótlega í fjórar og farið upp í 10 til 12 vélar næsta sumar . Vélum verði ekki fjölgað eftir það . Þá verði flugmenn og flugfólk WOW air að einhverju leyti endurráðið . Margt er þó á huldu varðandi kaupin . Ballarin gefur til dæmis ekkert upp um kaupverðið og vill enn sem komið er ekki segja hverjir íslenskir samstarfsmenn hennar eru .